b"\n_START_ARTICLE_\nI\xc3\xb1aki Otxoa de Olza\n_START_SECTION_\nExpedici\xc3\xb3 a l'Annapurna i defunci\xc3\xb3\n_START_PARAGRAPH_\nA mitjan abril de 2008, Otxoa, Horia Colib\xc4\x83\xc8\x99anu i Don Bowie estaven preparant l'atac al cim de l'Annapurna, operaci\xc3\xb3 que estava previst que es dugu\xc3\xa9s a terme per l'aresta est de la muntanya, una via poc transitada i molt compromesa, que nom\xc3\xa9s havien transitat amb \xc3\xa8xit cinc persones abans de l'intent d'Otxoa i els seus companys. De fet, Otxoa, Colib\xc4\x83\xc8\x99anu i Bowie van obrir una variant a la cara sud de l'Annapurna, entre la ruta polonesa de l'espol\xc3\xb3 esquerre (1988, Kukuczka-Hajzer) i la via oberta per Tomaz Humar l'any 2007, completament nova des de 7.500 metres fins al cim Est de la muntanya._NEWLINE_En un principi, Otxoa i Colib\xc4\x83\xc8\x99anu tenien previst atacar el cim al voltant del 10 de maig de 2008, per\xc3\xb2 sembla que l'atac definitiu al cim no es va dur a terme fins al 19 de maig. Otxoa i Colib\xc4\x83\xc8\x99anu, acompanyats per l'alpinista rus Alexei Bolotov, es trobaven a uns 100 metres del cim quan els dos primers decidiren girar cua per evitar que les congelacions a les mans empitjoressin. Mentre Bolotov continuava el cam\xc3\xad cap al cim, Otxoa i Colib\xc4\x83\xc8\x99anu arribaven al camp 4, a uns 7.400 metres d'altura, on havien previst prendre un descans abans de continuar el descens. No obstant aix\xc3\xb2, poc abans de deixar el camp, Otxoa va presentar s\xc3\xadmptomes d'haver patit un edema i es mostrava incapa\xc3\xa7 de continuar el descens._NEWLINE_Aquell mateix dia ja es va posar en marxa un important operatiu per intentar soc\xc3\xb3rrer els tres alpinistes: per una banda, Colib\xc4\x83\xc8\x99anu va contactar per tel\xc3\xa8fon amb metges que l'aconsellaren en el tractament que havia d'administrar al seu company; per l'altra, Ueli Steck i Simon Anthamatten, dos alpinistes su\xc3\xafssos que es trobaven a la cara nord de l'Annapurna, van iniciar un r\xc3\xa0pid ascens vers el lloc on es trobaven els tres alpinistes, per\xc3\xb2 van haver d'aturar-se a uns 6.900 metres d'altura per les males condicions climatol\xc3\xb2giques. A m\xc3\xa9s, tres alpinistes es van afegir al rescat des de Katmand\xc3\xba, traslladats al camp base de l'Annapurna en helic\xc3\xb2pter, mentre que Sergei Bogomolov, un alpinista rus que havia compartit dies al camp base de l'Annapurna amb Otxoa intentava organitzar un operatiu de rescat des de Katmand\xc3\xba. Don Bowie, per la seva banda, va despla\xc3\xa7ar-se tamb\xc3\xa9 al camp base des de Pokhara, on es trobava en el moment de l'accident._NEWLINE_El 22 de maig, Bowie va iniciar el cam\xc3\xad verls els camps d'altura junt amb Denis Urubko, amb un carregament d'oxigen i medicaments per intentar millorar l'estat d'Otxoa. Aquell mateix dia, Steck i Anthamtten es trobaven a poques hores del punt on estaven Otxoa i Colib\xc4\x83\xc8\x99anu, i un tercer grup de rescat, format per Robert Szymczak (escalador i metge polon\xc3\xa8s), Alex Gavan i Mihnea Radulescu (dos alpinistes romanesos), Sergei Bolgomolov i diversos xerpes intentaria afegir-se al rescat mitjan\xc3\xa7ant un trasllat en helic\xc3\xb2pter des de Pokhara, on estaven retinguts pel mal temps._NEWLINE_Mentrestant, Steck havia arribat al punt on es trobaven Otxoa i Colib\xc4\x83\xc8\x99anu, i havia iniciat un tractament per intentar millorar l'estat de l'alpinista navarr\xc3\xa8s i iniciar el descens. _NEWLINE_L'endem\xc3\xa0, Szymczak i Bolgomolov pogueren aproximar-se en helic\xc3\xb2pter fins a 6.100 metres, on iniciaren l'ascens transportant una Cambra hiperb\xc3\xa0rica on intentarien col\xc2\xb7locar-hi Otxoa, que haurien intentat descendir en llitera. Gavan, Radulescu i els xerpes Ongchu, Wangchu i Pinjho van inicar l'ascens a peu des del camp base. Per la seva banda, Ueli Steck i Bowie van arribar fins al camp 2, on van trobar-se amb Bolotov i van continuar el cam\xc3\xad fins al camp 3, on van arribar de matinada i d'on ja no es van poder moure malgrat que Colib\xc4\x83\xc8\x99anu, que ja descendia, va advertir a Urubko que el temps se'ls estava acabant._NEWLINE_Malauradament, Otxoa no va poder resistir cinc nits a la intemp\xc3\xa8rie, en altura i en un estat de salut molt delicat i traspass\xc3\xa0 el mateix 23 de maig. Per desig de la fam\xc3\xadlia, el seu cos no fou rescatat, per evitar arriscar la vida dels rescatadors i per coher\xc3\xa8ncia amb la manera que Otxoa tenia d'entendre l'alpinisme."